Luister: ‘Plaasjapie’-wenner bewys strategie is belangriker as spiereDian Louw is Donderdagaand aangewys as die wenner van ‘Plaasjapie’. (Foto: Verskaf) Plaasjapie se Dian Louw het nie net bewys dat strategie belangriker as spiere is nie, maar ook stereotipes help afbreek in sy reis om as wenner van dié kykNET-werklikheidsreeks gekroon te word. Dian, ŉ voormalige onderwyser en voltydse kunstenaar van Pretoria, het ná 21 uitmergelende dae op ŉ plaas in die Swartland aan die Weskus met die Plaasjapie-titel én R1 miljoen se prysgeld weggestap. Die program se formaat is soortgelyk aan die oorlewingsreeks Survivor en is deur Ewan Strydom – mede-aanbieder van die joernaalprogram Bravo – aangebied. Deelnemers moes onder meer skape jaag, draad span, mielies plant en talle fisiese uitdagings aanpak terwyl hul in spanverband ook ŉ klein “plaas” met hoenders, varke, skape en beeste moes onderhou. Dian se spanmaats vier sy oorwinning. (Foto: Verskaf) Dian het in die Maroela Media-ateljee kom gesels oor sy hoogte- én laagtepunte op die plaas en ook verduidelik hoekom hy glo sy aanslag hom as die wenner uit die stryd laat tree het. “My emosies is nog bietjie in ŉ warboel. Dis ŉ kwessie van ek weet dit gebeur, maar het dit werklik gebeur, het ek werklik gewen?” vertel die 30 jarige. Hy erken ook dat uiters moeilik was om dié geheim vir ses maande te hou en sê skertsend dat hy vir baie tannies wat hom in winkels voorgekeer het moes jok oor wie met die prysgeld wegstap. “My arme ma se senuwees was ook op, so ek is so bly dat ek uiteindelik vir mense nou alles mag vertel.” Dian se Noubees-spanmaat, Esteban het saam met hom in die ateljee kom kuier. (Foto: Jhua-Nine Wyrley-Birch/Maroela Media) Dié kunstenaar sê hy voel ook ná sy ervaring veel ryker as die R1 miljoen wat hy gewen het. “Ek sien Plaasjapie as een ongelooflike avontuur en ŉ absolute unieke ervaring wat mens met 17 ander spesiale mense kon deel. Mens kan nie eintlik vir mense presies verduidelik hoe dit was nie, net ons klompie het werklik begrip vir dit waardeur ons moes gaan.” Ondanks die uitdagings en negatiewe kommentaar wat hy weens sy keuse om Plaasjapie-gunsteling Roché Killian uit te stem moes trotseer, glo hy dat dié ervaring hom emosioneel sterker gelaat het. “Die samelewing plaas ons almal in stereotipiese boksies, maar Plaasjapie wys hoe mens ander verkeerd kan bewys as jy net ŉ kans gegun word.” Luister na die volledige onderhoud boaan die berig én kyk hoe Dian en sy Noubees-spanmaat Esteban “As die vellie pas” by Maroela Media speel.